ดักเก็บ AP ลุ้นกำไร Q2 กระฉูดเท่าตัวรับยอดขายโต โบรกฯเคาะเป้า 9.7 บ.
ดักเก็บ AP ลุ้นกำไร Q2 พุ่งกระฉูดเท่าตัว รับยอดขายแนวราบโต โบรกฯเคาะเป้า 9.7 บ.
7 ส.ค. 2561

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์เกี่ยวกับหุ้นบริษัท เอพี (ไทยแลนด์) จำกัด (มหาชน) หรือ AP หลังมีการคาดการณ์ว่าบริษัทจะรายงานผลการดำเนินงานงวดไตรมาส 2/2561 ในวันที่ 14 ส.ค.นี้ มีกำไรสุทธิเติบโตเกือบเท่าตัว จากรายได้ยอดขายของโครงการแนวราบที่ปรับตัวดีในช่วงครึ่งปีแรก
โดยนักวิเคราะห์บริษัทหลักทรัพย์ เมย์แบงก์ กิมเอ็ง (ประเทศไทย) จำกัด ระบุในบทวิเคราะห์คาดการณ์กำไรสุทธิของ AP ในช่วงไตรมาส 2/2561 ที่ระดับ 1,102 ล้านบาท เติบโต 81% จากช่วงเดียวกันของปีก่อน และเติบโต 37% จากไตรมาสก่อน และจะมีรายได้ที่ 6,278 ล้านบาท เติบโต 30.8% จากช่วงเดียวกันของปีก่อน และเติบโต 11.9% จากไตรมาสก่อน
โดยมีปัจจัยหลักจากยอดขายแนวราบที่ทำได้ดีในช่วงครึ่งปีแรก ซึ่งบางส่วนสามารถบันทึกรายได้ในไตรมาส 2/2561 และเริ่มมีการบันทึกรายได้จากโครงการคอนโดมิเนียม Vittorio ที่คาดภายในปีนี้จะสามารถบันทึกได้ประมาณ 1,500 ล้านบาท พร้อมคาดอัตราการทำกำไรขั้นต้นยังแข็งแกร่งที่ 35%
สำหรับในช่วงครึ่งปีแรกคาดว่า AP จะมีกำไรสุทธิ 1,909 ล้านบาท เติบโต 65% จากช่วงเดียวกันของปีก่อน และจะมีรายได้ 11,889 ล้านบาท เติบโต 32% จากช่วงเดียวกันของปีก่อน ขณะที่สัดส่วนกำไรสุทธิในช่วงครึ่งปีหลังคาดจะว่าอยู่ที่ 47% ของกำไรสุทธิทั้งปีนี้ที่ 3,608 ล้านบาท เติบโต 16% จากปีก่อน ซึ่งกำไรสุทธิในช่วงครึ่งปีหลังมีโอกาสทำได้มากกว่าเป้าหมาย เนื่องจากมีโครงการคอนโดมิเนียมร่วมทุนรอส่งมอบอีก 1 โครงการ คือ โครงการ Rhythm เอกมัย มูลค่าโครงการ 2,700 ล้านบาท มียอดขายแล้ว 98%
ขณะเดียวกัน นักวิเคราะห์บริษัทหลักทรัพย์ เคที ซีมิโก้ จำกัด ระบุในบทวิเคราะห์ คาดการผลการดำเนินงานงวดไตรมาส 2/2561 ของ AP จะมีกำไรสุทธิเพิ่มขึ้น 90.4% จากปีก่อน และเพิ่มขึ้น 44.2% จากไตรมาสก่อนหน้า ซึ่งเป็นผลมาจากรายได้การโอนของโครงการ และจากกิจการร่วมค้า แต่อย่างไรก็ตาม คาดว่ากำไรสุทธิในช่วงครึ่งหลังปีนี้จะแผ่วลงจากส่วนแบ่งกำไรร่วมค้าจะอ่อนลงหลังจากเร่งโอนไปในช่วงครึ่งปีกแรก
โดยปรับคำแนะนำเป็น Outperform จาก “ซื้อ” ในราคาเป้าหมายปี 2561 ที่ระดับ 9.7 บาท ปัจจัยหนุนราคาหุ้นจากการเร่งเปิดตัวโครงการใหม่ ทั้งแนวราบและคอนโดในครึ่งหลังปี 2561 ซึ่งจะช่วยกระตุ้นยอดขายโดยเฉพาะโครงการแนวราบที่จะเป็นแหล่งรายได้หลักของ AP ในปี 2562
ด้านนายวิทการ จันทวิมล รองกรรมการผู้อำนวยการ สายงานธุรกิจคอนโดมิเนียม AP เปิดเผยว่า ในช่วงครึ่งปีแรกบริษัทมียอดขาย (Presale) ที่ระดับ 17,000 ล้านบาท คิดเป็น 52% ของเป้าหมายยอดขายทั้งปีที่ตั้งไว้ที่ระดับ 33,500 ล้านบาท ซึ่งมาจากการเปิดตัวโครงการใหม่ จำนวน 8 โครงการ มูลค่าโครงการรวม 10,370 ล้านบาท
แบ่งเป็นโครงการแนวราบจำนวน 6 โครงการ มูลค่าโครงการรวม 5,370 ล้านบาท และเป็นโครงการคอนโดมิเนียมจำนวน 2 โครงการ มูลค่าโครงการรวม 5,000 ล้านบาท ได้แก่ โครงการ Aspire Sathorn-Ratchapruek มูลค่าโครงการ 3,000 ล้านบาท มียอดขายแล้ว 30% และโครงการ Life Sukhumvit 62 มูลค่าโครงการ 2,000 ล้านบาท มียอดขายแล้ว 90%
ทั้งนี้ จากยอดขายในช่วงครึ่งปีแรกส่งผลให้บริษัทมีมูลค่างานในมือ (Backlog) ณ วันที่ 30 มิถุนายน 2561 มูลค่ารวม 52,000 ล้านบาท แบ่งเป็นจากโครงการแนวราบ 9,000 ล้านบาท คาดว่าจะทยอยรับรู้รายได้ในช่วงที่เหลือของปีนี้ทั้งหมด และจากโครงการคอนโดมิเนียม 43,000 ล้านบาท (รวมโครงการร่วมทุน) จะทยอยรับรู้ในช่วงที่เหลือของปีนี้ประมาณ 10,300 ล้านบาท ซึ่งจะส่งผลให้รายได้ในปีนี้เป็นไปตามเป้าหมายที่ตั้งไว้ 28,100 ล้านบาท